SVEUČILIŠTE U ZADRU

KLASA: 602-04/16-01/2

URBROJ: 2198-1-79-05/17-03

Na temelju članka 10. stavka 1. Zakona o osnivanju Sveučilišta u Zadru („Narodne novine“ br. 83/02.), članka 57. stavak 3. Zakona o znanstvenoj djelatnosti i visokom obrazovanju („Narodne novine” br. 123/03., 198/03., 105/04., 174/04., 2/07. – OUSRH, 46/07., 45/09., 63/11., 94/13., 139/13., 101/14. – OUSRH i 60/15 – OUSRH) i članka 39. Statuta Sveučilišta u Zadru (pročišćeni tekst, siječanj 2017.), rektorica Sveučilišta u Zadru 16. ožujka 2017. utvrđuje pročišćeni tekst Odluke o diplomskom radu studenta na diplomskom studiju.

Pročišćeni tekst se sastoji od teksta Odluke o diplomskom radu studenta na diplomskom studiju KLASA: 602-04/16-01/2, URBROJ: 2198-1-79-05/16-01 od 25. siječnja 2016 i Odluke o izmjenama i dopunama odluke o diplomskom radu studenta na diplomskom studiju KLASA: 602-04/16-01/2 URBROJ: 2198-1-79-05/16-02 od 20. prosinca 2016.

Rektorica

 Prof. dr. sc. Dijana Vican

**O D L U K A**

**o diplomskom radu studenta na diplomskom studiju**

***(pročišćeni tekst)***

I.

Obvezu izrade i obrane diplomskog rada određuje program studija.

II.

Oblik, duljinu i broj pripadajućih ECTS bodova diplomskog rada propisuju odjeli u skladu sa studijskim programom.

III.

Ako je programima dvopredmetnih studija predviđena obveza izrade i obrane diplomskog rada na oba studija, student prijavljuje, izrađuje i brani diplomske radove na oba studija.

IV.

Student je obvezan predložiti temu diplomskog rada i mentora najkasnije do završetka nastave u zimskom semestru posljednje akademske godine prema nominalnom trajanju studija. Student ima pravo predložiti i komentora.

Predložene teme i mentore (i komentore) odobrava Stručno vijeće odjela najkasnije do početka ljetnog semestra tekuće akademske godine.

Tema diplomskog rada te ime i prezime mentora prijavljuju se i upisuju u indeks i u sustav ISVU najkasnije do početka ljetnog semestra posljednje akademske godine prema nominalnom trajanju studija.

Opravdani i obrazloženi zahtjev za promjenom područja/teme diplomskog rada i/ili mentora/komentora student predaje odjelu koji izvodi studij na kojemu je student prijavio diplomski rad.

V.

Mentor u izradi diplomskog rada član je odjela koji izvodi taj studijski program.

Mentor u izradi diplomskog rada osoba je u znanstveno-nastavnom ili umjetničko-nastavnom zvanju, iznimno i osoba u suradničkom zvanju s doktoratom znanosti i nastavnik u nastavnom zvanju s doktoratom znanosti.

Profesori visoke škole mogu biti mentori i komentori na stručnim studijima.

Studentu može biti imenovan i komentor u izradi diplomskog rada, čije zvanje odgovara zahtjevu za navedenim zvanjima mentora. Iznimno, komentor može biti i osoba u suradničkom i nastavnom zvanju ako ima doktorat znanosti.

Mentor ili komentor može biti i vanjski suradnik u znanstveno-nastavnom ili umjetničko-nastavnom zvanju, uz posebno odobrenje odjela. U tom slučaju, zahtjev za imenovanjem vanjskog suradnika kao mentora ili komentora podnosi student najkasnije do završetka nastave u zimskom semestru posljednje akademske godine prema nominalnom trajanju studija.

U slučaju imenovanja vanjskog suradnika kao mentora studentu se obvezno imenuje komentor s odjela.

VI.

Student ima pravo na obranu diplomskog rada tek kada ispuni sve prethodne obveze zadane studijskim programom, sukladno hodogramu studija.

Student prijavljuje obranu diplomskog rada na isti način kao i ispit.

Nakon prijave obrane diplomskog rada odjel imenuje povjerenstvo za obranu diplomskog rada.

Student u tajništvu prijavljuje obranu diplomskog rada, na za to posebnom obrascu, a Stručno vijeće Odjela na sjednici imenuje povjerenstvo za obranu diplomskog rada.

Tekst diplomskog rada, s kojim je suglasan mentor, student predaje u tajništvo odjela u jednom primjerku u elektroničkom obliku i tri primjerka u pisanom obliku („meki“ uvez), zajedno s potrebnom dokumentacijom za provjeru ispunjavanja uvjeta za pristupanje obrani diplomskog rada.

Obrana diplomskog rada može se organizirati tek kada svi članovi povjerenstva daju suglasnost da student može pristupiti obrani.

Odjel je obvezan organizirati procedure na način da cijeli postupak, od prijave do obrane završnog rada, završi najkasnije do 30. rujna tekuće akademske godine.

VII.

Članovi povjerenstva za obranu diplomskog rada članovi su odjela koji izvodi studijski program na kojemu student prijavljuje diplomski rad.

Povjerenstvo za obranu diplomskog rada ima tri člana, od kojih je jedan voditelj povjerenstva.

Voditelj povjerenstva za obranu diplomskog rada osoba je u znanstveno-nastavnom i umjetničko-nastavnom zvanju. Iznimno, ako postoje opravdani razlozi, voditelj povjerenstva može biti i osoba u suradničkom zvanju s doktoratom znanosti i osoba u nastavnom zvanju s doktoratom znanosti .

Voditelj povjerenstva za obranu diplomskog rada ne može biti vanjski suradnik.

Član povjerenstva za obranu diplomskog rada osoba je u znanstveno-nastavnom i umjetničko-nastavnom zvanju. Iznimno, ako postoje opravdani razlozi, član povjerenstva može biti i osoba u suradničkom zvanju s doktoratom znanosti ili nastavnom zvanju s doktoratom znanosti.

Mentor u izradi diplomskog rada obvezno je član, ali ne može biti voditelj povjerenstva za obranu diplomskog rada.

Iznimno, ako je riječ o radu koji pokriva interdisciplinarno područje, jedan član povjerenstva može biti osoba s drugog odjela, pri čemu ta osoba ne može biti voditelj povjerenstva.

VIII.

Tajništvo odjela obvezno je organizirati i javno oglasiti mjesto i vrijeme obrane diplomskog rada, o čemu posebno obavještava studenta-pristupnika i članove povjerenstva.

Obranu diplomskog rada vodi voditelj povjerenstva. Obrana diplomskog rada je javna.

Na obrani diplomskog rada obvezno se vodi zapisnik. Zapisnik s obrane diplomskog rada potpisuju svi članovi povjerenstva.

Pravo na potpis i upis završne ocjene i stečenih ECTS bodova u indeks i u sustav ISVU, kojima se potvrđuje da je student obavio sve obveze u postupku pripreme i izrade diplomskog rada te uspješno obranio rad, ima mentor. U slučaju kada je vanjski suradnik imenovan mentorom, pravo na potpis i upis završne ocjene i stečenih ECTS bodova u indeks i u sustav ISVU ima nastavnik s odjela koji je imenovan komentorom.

Zapisnik s obrane diplomskog rada pohranjuje se u dosje studenta.

IX.

Nakon uspješne obrane rada mentor pregledava završnu tiskanu i elektroničku inačicu diplomskog rada i svojim potpisom ovjerava Potvrdu mentora kojom se odobrava predaja rada.

 Potpisom na Potvrdi mentor potvrđuje:

* da rad zadovoljava uvjete za pohranu u digitalni repozitorij Sveučilišta u Zadru
* da je rad bio podvrgnut provjeri izvornosti u sustavu *Turnitin*, o čemu se navode podaci o radu koje generira sustav.

Nakon obrane studenti jednopredmetnih studija u tajništvu svog odjela, a studenti dvopredmetnih studija u Uredu za preddiplomske i diplomske studije predaju:

* Potvrdu mentora kojom se odobrava predaja diplomskog rada nakon održane obrane;
* Izjavu o akademskoj čestitosti potpisanu od strane studenta koja se odlaže u dosje studenta;
* Izjavu o pohrani rada u Digitalni repozitorij Sveučilišta u Zadru potpisanu od strane studenta koja se odlaže u dosje studenta;
* Jedan tvrdo ukoričeni tiskani primjerak rada koji se odlaže u dosje studenta;
* Jedan primjerak rada na CD-u u .pdf formatu za dostavu Sveučilišnoj knjižnici radi pohrane u Digitalni repozitorij Sveučilišta u Zadru.

Nakon što student jednopredmetnog studija u tajništvo svog odjela ili student dvopredmetnog studija u Ured za preddiplomske i diplomske studije preda navedene dokumente, Ured studentu izdaje potvrdu o završetku studija.

Odjeli mogu u svojim uputama odrediti obvezu dostave još jednog primjerka rada u tvrdom ili „mekom“ uvezu koji će se pohraniti na odjelu.

X.

Ako povjerenstvo za obranu diplomskog rada zaključi da student nije zadovoljio, studentu će se u prijavnicu upisati „nije zadovoljio“, a u sustav ISVU negativna ocjena. Pravo na upis takve ocjene ima voditelj povjerenstva.

Ponovno pravo na obranu diplomskog rada student stječe u idućem ispitnom terminu koji propisuje odjel.

XI.

Ova odluka stupa na snagu danom donošenja.

Donošenjem ove odluke stavlja se izvan snage pročišćeni tekst Odluke o diplomskim radovima studenata na diplomskom studiju KLASA: 012-01/08-02/04; URBROJ: 2198-1-79-

05/10-04 od 25. veljače 2010.

XII.

Izrazi koji se u ovoj odluci koriste za osobe u muškom su rodu, neutralni su i odnose se jednako na muške i ženske osobe, te se ni u kojem smislu ne mogu tumačiti kao osnova za spolnu odnosno rodnu diskriminaciju ili privilegiranje.